**PREDKLADACIA SPRÁVA**

 Ministerstvo spravodlivosti Slovenskej republiky predkladá na rokovanie Legislatívnej rady vlády Slovenskej republiky návrh zákona, ktorým sa mení a dopĺňa zákon č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov a ktorým sa dopĺňa zákon č. 18/2018 Z. z. o ochrane osobných údajov a o zmene a doplnení niektorých zákonov v znení neskorších predpisov (ďalej len „návrh zákona“) z vlastnej iniciatívy.

Predmetný návrh zmeny kompetenčného zákona rozšíri činnosti Úradu vlády Slovenskej republiky o zabezpečenie agendy ochrany osobných údajov. V súčasnosti v rámci právnej úpravy absentuje zverenie zodpovednosti za koordináciu a tvorbu štátnej politiky v oblasti osobných údajov akémukoľvek orgánu štátnej správy. V minulosti zastrešoval spomenutú problematiku ochrany osobných údajov Úrad na ochranu osobných údajov Slovenskej republiky bez toho, žeby mu uvedená kompetencia vyplývala z akéhokoľvek právneho predpisu. Podľa ustanovení zákona č. 18/2018 Z. z. o ochrane osobných údajov by sa mal Úrad na ochranu osobných údajov Slovenskej republiky nanajvýš vyjadrovať k návrhom zákonov a k návrhom ostatných všeobecných právnych predpisov, ktorých predmetom je spracovanie osobných údajov.

 Základným cieľom návrhu zákona je zveriť predmetnú problematiku ochrany osobných údajov, vrátane koordinácie a tvorby štátnej politiky ústrednému orgánu štátnej správy, ktorým je Úrad vlády Slovenskej republiky.

 Navyše, zasahovanie do tvorby štátnej politiky v oblasti ochrany osobných údajov Úradom na ochranu osobných údajov je v rozpore s čl. 2 ods. 2 Ústavy Slovenskej republiky, ktorý ustanovuje, že štátne orgány môžu konať iba na základe ústavy, v jej medziach a v rozsahu a spôsobom, ktorý ustanoví zákon. Vzhľadom na vyššie uvedené je potreba prijatia novej právnej úpravy nevyhnutná.

 Účinnosť predkladaného návrhu zákona sa pri zohľadnení dĺžky legislatívneho procesu dňom 1. augusta 2023.

 Návrh zákona nie je predmetom vnútrokomunitárneho pripomienkového konania.

Materiál bol predmetom riadneho pripomienkového konania a predkladá sa bez rozporov.